ზემო სხვილისი

ზემო სხვილისი — სოფელი საქართველოში, ახალციხის მუნიციპალიტეტის სხვილისის ადმინისტრაციულ ერთეულში (სამცხე-ჯავახეთის მხარე).

მდებარეობს ახალციხის ქვაბულში, მდ. ბორბალას (ფოცხოვისწყლის მარჯვენა შენაკადი) მარცხენა მხარეს, ზღვის დონიდან 1050 მ-ზე, ქალაქ ახალციხიდან 5 კმ-ში.

 ისტორია 
ზემო სხვილისი დასახელებულია „გურჯისტანის ვილაიეთის დიდ დავთარში“ (1595) ახალციხის ლივის ჩილდირის ნაჰიეს სოფლებს შორის. დოკუმენტში ზემო სხვილისი ქვემო სხვილისთან ერთადაა აღრიცხული და იქ მცხოვრები 30 კომლია ჩამოთვლილი (ანდრიასძე, გოგიჩასძე, ივანესძე, მაცაცასძე, წამალასძე და სხვ.). მოსახლეობა ძირითადად მიწათმოქმედებას მისდევდა, ჰყავდათ საქონელი და ფუტკარი, ჰქონდათ წისქვილები. მინაწერში ნახსენებია ვენახი და ბაღი პაპუნა უზუნასძისა, „აწ ახალციხის ციხის მცველის იბრაჰიმის მფლობელობაში მყოფი“. აქვეა ნახსენები სამეფო კარის ჩავუშის ალის მფლობელობაში მყოფი ვენახი, საყანე მიწა და წისქვილი. ასევე ნათქვამია, რომ მდ. ბორბალადან მომდინარე წყლის მესამედი ძველთაგანვე სხვილისის საზღვარზე მდებარე მიწების, ვენახისა და ბაღის სარწყავი ყოფილა. სოფლის წლიური გამოსაღები 26200 ახჩას შეადგენდა. 1694–1732 „ჩილდირის ეიალეთის ჯაბა დავთარში“ ზემო სხვილისი აღარ ჩანს. XIX საუკუნეში დამკვიდრდა სახელწოდება სუფლისი. 1944 წელს ადგილობრივი მაჰმადიანები გაასახლეს და სოფელში დვირელი მოახალშენეები ჩაასახლეს.  

დემოგრაფია
2014 წლის აღწერის მონაცემებით სოფელში ცხოვრობს 278 ადამიანი.

 აღწერის წელი  მოსახლეობა  კაცი  ქალი 2002  336  159  177 2014   278  144  134

ლიტერატურა

 ჯიქია ს., გურჯისტანის ვილაიეთის დიდი დავთარი, წგ. 2–3, თბ., 1941–58.
სქოლიო

კატეგორია:ახალციხის მუნიციპალიტეტის სოფლები